Troubleshooting - hibajelenségek

Mint minden készülék, a Steam Deck sem tökéletes. Az alábbiakban pár tipikus hibajelenségről és azok megoldásáról olvashatsz. Néhány esetben egy-egy hiba megoldásához erőltetett újraindítást kell alkalmazni, azaz a bekapcsoló gombot minimum 3 mp-ig lenyomva kell tartani. Ha ez sem segít, akkor erőltetett leállításra van szükség, ehhez a bekapcsoló gombot 10 mp-ig nyomva kell tartani (ekkor a deck nem indul újra).

## A leggyakoribb hibajelenségek

#### Steam frissítésekkel kapcsolatos problémák

A Steam OS frissítései egyelőre nem minden esetben történnek felhasználóbarát módon. Az alábbiak előfordulhatnak:

* Figyelmeztetés nélküli reboot: ez akkor fordulhat elő, hogyha bekapcsoljuk a steam decket. Attól függetlenül, hogy akár épp játékban vagyunk, a steam újraindul, ha valamilyen fontosnak ítélt frissítés áll a sorban. Ez viszonylag gyakori dolog, de egyéb hibát nem okoz.
* Hosszú "Telepítés hitelesítése" képernyő: ez általában pár másodpercig elhúzódik, de ritka esetben közel egyperces folyamat is lehet. Ha több percig tart, akkor érdemes erőltetett újraindítást, vagy leállítást végrehajtani.
* Halmozott frissítések: néha egymás után több frissítést is telepít a steam, amelyről előzetesen nem küld értesítést.

Ha a fenti esetek bármelyike során a steam deck **boot hurokba** kerül, akkor érdemes erőltetett újraindítást, vagy leállítást végrehajtani. Ha nem sikerül kikeveredni a **boot hurokból,** akkor végre kell hajtani a **helyreállítást.**

### Nincs (eltűnt) a hang

Bizonyos körülmények között a hangbeállítások el tudnak romlani a decken (dokkolás után), és sokszor az újraindítás sem segít.

Ha megpróbáljuk átállítani a hangot, és az "echo\_cancel\_sink", vagy az "auto\_null", vagy ezekhez hasonló feliratot látunk a hangerő állítása közben és egyékbként nincs hang, akkor az alábbit tehetjük:

1. Tegyük asztal módba decket
2. A System Settingsnél válasszuk ki az Audio-t.
3. Nézzük meg, hogy van-e "Playback devices" csoport a megjelenő képen
	1. Ha nincs, akkor keressük meg az "Inactive Cards" csoportot, és válasszuk ki az "ACP/ACP3X/ACP6x Audio Coprocessor"-t, és a legördülő menüjében válasszunk "Default"-ot.
	2. Ha van, akkor próbáljunk meg a Profile lehetőségknél egy másik lehetőséget kiválasztani (pl Default), és ellenőrizzük a hangerőket a "Test" gomb segítségével.

## Steam Deck helyreállítás (recovery)

Ha már semmi sem segít, nem lehet elindítani a decket, boot hurokba került, vagy nem reagál, akkor végső esetben végre kell hajtani a deck helyreállítását. Ennek módja az alábbi (az eredeti angol nyelvű leírást itt találod:

### Műveletek a helyreállításhoz használt gépeden

1. Mentsd le a helyreállító rendszer image fájlt innen.
2. Készítsd el a helyreállító USB driveot
	* Windows alatt töltsd le a Rufust.
	* Mac vagy Linux alatt töltsd le a Balena etchert.
	* Végy egy minimum 8Gb méretű, jó írás/olvasási sebességgel rendelkező. pendriveot. **FONTOS:** ha ennél kisebb pendriveval próbálkozol, nem fog sikerülni a művelet. Régi lassú pendrive használata esetén a deck nem fog tudni felbootolni.
	* Hozd létre a fenti program egyikével a helyreállító USB pendriveot. (Az alapbeállításokat meghagyhatod mindegyiknél, csak a helyreállítóü imaget kell kiválasztanod, amit elmentettél)

### Műveletek a Steam Decken

1. Csatlakoztasd a helyreállító imaget tartalmazó pendriveot a deckhez egy USB hubon keresztül
2. Kapcsold ki a steam decket (ha nem lehet, akkor alkalmazz erőltetett leállítást).
3. Tartsd nyomva a "hangerő csökkentés" gombot, majd nyomd le a bekapcsoló gombot. Amikor az indítást jelző hang megszólalt, mindkettőt elengedheted.
4. A megjelenő boot managerben válaszd ki a pendriveot, mint boot forrást (a listán a második).
5. A bootolás a pendriveod sebességétől függően eltarthat 1-2 percig.
6. Sikeres bootolás esetén egy asztal módhoz hasonló bootolási módot látsz, itt válaszd ki a számodra megfelelő helyreállítási módot

### Helyreállítási módok

A helyreállító USB-ről való bootolás után egy Steam OS asztal felület látható, amelyen 4 ikon található, mindegyik egy-egy helyreállítási opcióhoz tartozik. Ezek közül kell a számunkra megfelelőt kiválasztani:

* Teljes újratelepítés (**Re-image Steam Deck**): ekkor a deckbelső tárhelyéről **minden elveszik** , ezt végső esetben használjuk. A végeredmény egy "új" állapotú steam deck.
* Felhasználói adatok törlése (**Clear local user data**): a /home könyvtár tartalmát törli a Steam Decken, az összes letöltött játék és itt tárolt tartalom elveszik, többek közt a konfigurációs beállítások. Ez akkor célszerű, hogyha korrupt adatok vagy beállítások vannak a Decken (nem annyira gyakori dolog).
* A Steam OS újratelepítése (**Reinstall Steam OS**): ez a steam OS operációs rendszert telepíti újra megőrizve a letöltött játékokat és a /home könyvtár tartalmát. Ez akkor praktikus, ha egy frissítés miatt helyreállíthatatlan boot hurokba került a Steam Deck. Itt a steam OS-re telepített egyéb szoftverek, pl a Decky loader elvesznek, illetve a **sudo jelszó törlődik**. **FONTOS:** az egyéb szoftverek beállításai - például a Decky loader pluginek - **nem vesznek el.**
* Helyreállítási eszköztár (**Recovery tools**): ez egy olyan terminált nyit meg, amelyben kézzel hajthatunk végre változtatásokat a Steam Deck boot partícióján. Csak tapasztalt felhasználóknak ajánlott, mindenki másnak határozottan kerülendő.

### Megjegyzések

Hogyha helyreállítást kell végrehajtanod, akkor ezt követően az alábbi dolgok is elveszhetnek:

* Steam OS-re telepített extra softwarek (pl. Decky loader)
* Az asztal módban beállított sudo jelszó (ezt a passwd paranccsal adhatod meg újra)

## A gyorsan merülő akkumulátor problémája

Néhány különleges esetben előfordul, hogy a steam seck töltöttség érzékelése teljesen összezavarodik. Ennek következtében a deck abnormális gyorsasággal merül (vagy épp töltödik), körül-belül 3-4 mpenként csökken 1%-al a töltöttsége a 75%-os szint alatt. Erre a problémára (az új firmware kivárásáig) az alábbi lehet a megoldás (ha többszöri ismétlésre sem válik be, akkor fel kell venni a kapcsolatot a Steam supporttal). Fontos, hogy ehhez lehetőség szerint a gyári töltőd használd (elvileg mindegy lenne, de ha RMA-ra kerül a sor, jobb biztosra menni).

### A hiba javítása

1. Kapcsold ki a Steam Decked (Steam menü --> Főkapcsoló --> Leállítás)
2. Merítsd le teljesen a decked. Ezt megteheted egyszerűen játékkal (az én esetemben a deck beállt 3%-os töltöttségre kb. egy órára, és utána kapcsold ki), vagy indítsd újra BIOS módban és hagyd merülni (ez így több órás folyamat):
	1. Csatlakoztasd a töltőhöz, várd meg, hogy a bekapcsológomb melletti led világítson
	2. Tartsd lenyomva a "Hangerő +" gombot, és nyomd meg egyszer (!) a bekapcsoló gombot (ne tartsd lenyomva!!!)
	3. Húzd ki a töltőt
3. Hogy garantáltan teljesen lemerüljön a deck, kövesd az alábbiakat:
	1. Csatlakoztasd a töltőt
	2. Indítsd el BIOS módban
	3. Húzd ki a töltőt, amikor már bootol a deck
	4. Az 1-3 lépéseket ismételd addig, amíg a képernyő háttérvilágítása már nem aktiválódik a töltő csatlakoztatásakor (ez akár 5-6 próbálkozást is jelenthet)
4. Csatlakoztasd a decket a töltőre, de **NE KAPCSOLD BE**.
5. Hagyd a decket a töltőn 8-10 órán keresztül (fontos, sima feltöltés **NEM** elegendő).
6. Kapcsold be a decket, és bizonyosodj meg arról, hogy 100%-ot jelez a töltésjelző, és végezd el a továbbiakban leírt ellenőrzést. Ha nem sikerült az újrakalibráció, akkor ismételd meg.

### Ellenőrzés

Az akkumulátor állapotát a beépített alkalmazásokkal ellenőrizheted asztalon és gaming módban (asztalon biztosabb).

#### Ellenőrzés asztal módban

1. Lépj át **asztal módba**.
2. Kattints jobb gombbal az akkumuáltor jelzőn (jobboldalt alul), vagy nyitsd meg az "Energy" alkalmazást.
3. Nézd meg a "Battery Health" értéket. Ennek értelmes számnak (nem túl messze 100%-tól) kell lennie. Ha 10%, vagy azalatti értéket látsz, akkor nem sikerült a helyreállítás. Ismételd meg a fenti lépéseket.

#### Ellenőrzés gaming módban

1. Indítsd újra a decket
2. Nyomd meg az opció gombot (három pötty jobb oldalt)
3. Válaszd ki az elem ikont
4. Nézd meg a töltést, és a becsült fennmaradó időt. Teljesen feltöltött decknél ez több óra (2-3 minimum) kell legyen, hibás kalibrációnál maximum fél óra.

### Ha nem válna be...

Hogyha ez a módszer nem válik be, ismételd meg még néhányszor (nekem harmadszorra sikerült, ekkor hagytam ténylegesen 10 órát a töltőn). Ha ez sem segít, akkor keresd fel a Valve supportot, és kérd a deck javítását. Egyelőre nincs információ arról, hogy az ezt a hibát okozó firmware frissítésre mikor érkezik javítás. Bízzunk benne, hogy mihamarabb!

### Engineer's perspective

Úgy tűnik, hogy ez a firmware hiba az akkumulátor töltöttség kalibrációs adatait írta felül, ezért van, hogy amellett, hogy látszólag irtó gyorsan merül a deck, ugyanígy abnormálisan gyorsan is töltődik. A teljes lemerítéssel és az újbóli feltöltéssel valószínűleg ezeket az adatokat tudjuk 'helyre tenni' brute force módszerrel (=törlés és újrakalibráció). Azaz valószínű, hogyha egyszer ezt a folyamatot végigcsináljuk, és beválik, akkor nem lesz rá többet szükség. Minden esetre sajnos kétlem, hogy több technikai részletet árul el majd a Valve ennek a hibának a tényleges részleteiről.